Tameṭṭut taqbaylit d tmedyazt ḥed ur yezmir atent-yefraq , acku , s tmedyazt-is id sawaḍ akk ayen tettḥulfu , teqqim neɣ tekker tezga tesefruy ama tefraḥ neɣ teḥzen , deg imi-s yella usefru s sut-is ḥninen , ɣef aya ugten isental i ɣef texddem tamedyazt-is , yal tagnitt i deg tella txeddem-as asefru ama deg uxxam ama di lexla , tettrebbi neɣ tesewway , di tmeɣra neɣ di temḍelt , tamedyazt-agi d taẓuri ɣur sidi Ṛebbi , d iɣen s usefru d kra n yisufar maci kan d tamedyazt , tettuɣal d tamlawit , tettekes iɣeblan d lehlakat n yemdanen , tagi d tamedyazt n ssḥur , d asentel agejdan id aɣ-yaɛnan aṭas deg uxeddim-agi , deg-s ad nebder isental n tmedyazt-agi n ssḥur .